Diari Oficial de la Generalitat Valenciana


Sumari del DOGV 196, del 18-10-1984 (1984/803468)

REIAL DECRET 1081/1984, de 29 de febrer, sobre traspàs de funcions i serveis de l'Administració de l'Estat a la Comunitat Valenciana en matèria de protecció de menors.
-----------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1984/02/29/1081/dof/vci/html**

### Dades del document

Número de DOGV
:   196

Data del DOGV
:   18-10-1984

Secció del DOGV
:   DISPOSICIONS GENERALS

Número del document
:   1984/803468


Data del document
:   29-02-1984

Organisme emissor
:   Presidència del Govern

Tipus de document
:   Reial decret

Reial Decret 1081/1984, de 29 de febrer sobre traspàs de funcions i serveis de l'Administració de l'Estat a la Comunitat Valenciana en matèria de protecció de menors.  
L'Estatut d'Autonomia de la Comunitat Valenciana, aprovat per Llei Orgànica 5/1982, d?1 de juliol, en l'article 31.27, estableix la competència exclusiva d'aquesta en matèria d'institucions públiques de protecció i ajuda de menors, inclosa la creació de Centres de protecció, reinserció i rehabilitació. En conseqüència, cal traspassar en aquesta Comunitat Autònoma els serveis de l'Estat inherents en aquesta competència.   
D'altra banda, el Reial Decret 4015/1982, de 29 de desembre, determina les normes i el procediment a què han d'ajustar-se les transferències de funcions i serveis de l'Estat a la Comunitat Valenciana.   
Segons que disposa el Decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta adoptà en la reunió del dia 27 de juny de 1983 l'acord oportú, la virtualitat pràctica del qual n'exigeix l'aprovació pel Govern mitjançant Reial Decret.   
En atenció d'aquests motius, segons que disposa la disposició transitòria quarta de l'Estatut d'Autonomia de la Comunitat Valenciana, a proposta dels Ministres de Justicia i d'Administració Territorial, i amb la deliberació prèvia del Consell de Ministres, en la reunió del dia 29 de febrer de 1984,   
DECRETE:   
Article 1.r  
S'aprova l'Acord de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, de data 27 de juny de 1983, pel qual es traspassen funcions de l'Estat en matèria de protecció de menors a la Comunitat Valenciana, així com els corresponents serveis i institucions i mitjans personals, materials i pressupostaris necessaris per a l'exercici d'aquelles.   
Article 2.n  
1. En conseqüència, queden traspassades a la Comunitat Valenciana les funcions a què fa referència l'Acord que s'inclou com a Annex I d'aquest Reial Decret i, alhora, traspassats en aquesta els serveis del Consell Superior de Protecció de Menors i els béns, drets i les obligacions, així com el personal, crèdits pressupostaris i documentació i expedients que figuren en les relacions adjuntes al propi Acord de la Comissió Mixta, en els termes i les condicions que s'hi especifiquen.   
2. En l'Annex II d'aquest Reial Decret s'inclouen les disposicions legals afectades per aquesta transferència.   
Article 3.r  
"Els traspassos a què fa referència aquest Reial Decret tindran efectivitat a partir del dia 1 de juliol de 1983, assenyalat en l'Acord de la Comissió Mixta, sense perjudici que l'Administració de l'Estat produesca, fins l'entrada en vigor d'aquest Reial Decret, els actes administratius necessaris per al manteniment dels serveis en el mateix règim i nivell de funcionament que tenien en el moment de l'adopció de l'Acord que es transcriu com a annex d'aquest Reial Decret".   
Article 4.t   
Els crèdits no inclosos dins de la valoració del cost efectiu, recollits en la relació 3.3 seran lliurats directament, sense necessitat de procedir a modificacions pressupostàries de cap classe, pel Ministeri de Justicia, Obra de Protecció de Menors a la Comunitat Valenciana, independentment del destinatari final del pagament, de forma que aquesta Comunitat Autònoma puga disposar dels fons amb antelació necessària per donar efectivitat a la prestació corresponent en el mateix termini que venia produint-se.   
Article 5.è  
Aquest Decret entrarà en vigor el mateix dia de la publicació en el "Boletín Oficial del Estado".   
Donat a Madrid, el 29 de febrer de 1984.   
JOAN CARLES R.  
El Ministre de la Presidència,  
JAVIER MOSCOSO DEL PRADO Y MUÑOZ   
ANNEX I  
El Sr. Gonzalo Puebla de Diego i la Sra. Maria Blanca Blanquer i Prats, Secretaris de la Comissió Mixta prevista en la Disposició transitòria quarta de l'Estatut d'Autonomia de la Comunitat Valenciana,   
CERTIFIQUEN:   
Que en la sessió plenària de la Comissió, celebrada el dia 27 de juny de 1983, s'hi adoptà acord sobre traspàs a la Comunitat Valenciana de les funcions i els serveis de l'Estat en matèria de protecció de menors, en els termes que tot seguit s'expressen:   
A) Referència a normes constitucionals i estatutàries i legals en què s'empara la transferència.   
La Constitució, en l'article 148.1.20 estableix que les Comunitats Autònomes podran assumir competències en matèria d'assistència social, i en l'article 149.1. 6.é j 8.é l'Estat es reserva la competència exclusiva sobre la legislació penal, penitenciària i civil. D'altra banda, l'Estatut d'Autonomia de València estableix en l'article 31.27 que correspon a la Comunitat Valenciana les competències sobre institucions públiques de protecció i ajuda a menors, inclosa la creació de Centres de Protecció, reinserció i rebabilitació.   
Sobre la base d'aquestes previsions constitucionals i estatutàries, cal efectuar traspassos de funcions i serveis corresponents a la matèria d'institucions de protecció i tutela de menors a la Comunitat Valenciana.   
El Decret de 2 de juliol de 1948 i d'altres disposicions complementàries atribueixen al Consell Superior de Protecció de Menors certes competències sobre protecció de menors, a fi que aquesta Institució gestione la inspecció, vigilància, promoció, foment i coordinació dels Organismes i Serveis protectors.   
B) Funcions de l'Estat que assumeix la Comunitat Autònoma i identificació dels serveis que es traspassen.  
1. Es traspassen a la Comunitat Valenciana, dins de l'àmbit territorial, en els termes d'aquest acord i dels Decrets i d'altres normes que el facen efectiu i es publiquen en el "Boletín Oficial del Estado", les funcions següents que venia desenvolupant l'Administració de l'Estat.  
a) En matèria de protecció i tutela de menors, la inspecció, vigilància, promoció, foment i coordinació dels Organismes i Serveis de protecció de menors.   
b) En els termes que s'estableixen en els paràgrafs següents, s'encomana a la Comunitat Valenciana la gestió, liquidació, recaptació, inspecció i revisió de l'impost del 5 per cent sobre espectacles públics, així com el rendiment produït per aquest, que es destinarà a finançar els serveis traspassats, quan el fet imposable es realitze en l'àmbit territorial de la Comunitat.   
L'exercici d'aquestes funcions per part de la Comunitat Autònoma s'adequarà, amb caràcter general, al que disposa l'article 3.r de la Llei 30/1983, i específicament la base novena de la Llei de Pressupostos de 1910 i el Decret de 23 de juliol de 1953.   
El coneixement de les corresponents reclamacions econòmiques administratives que puguen produir-se se seguirà realitzant pels Tribunals Econòmico-Administratius provincials.   
La Comunitat Autònoma se subrogarà, a partir de l'entrada en efectivitat dels traspassos, en els drets i les obligacions de l'Administració de l'Estat en relació amb les funcions esmentades, sent d'aplicació el que hi preveuen les disposicions transitòries primera, números 2 i 3, i segona de la Llei 30/1983.   
2. Es traspassen a la Comunitat Valenciana els següents Serveis i Institucions d'àmbit territorial:   
a) Juntes Provincials de Protecció de Menors: Alacant, Castelló i València.   
b) Centres:   
Migpensionat "Fray Pedro Esteve". Dénia.   
Casal "Nuestra Señora del Carmen".   
Casal "San Nicolás de Bari".   
Guarderia Infantil "Santo Angel".   
Guarderia "Mariano Ribera".   
Guarderia "San Vicente de Paúl".   
Guarderia "San José de Valcárcel?.   
Casa Família. Xiques.   
Casa Família. Xics.   
Casa Família "El Olivo".   
Guarderia "Santa Brígida".   
Casal-Escola "Santa Faz".   
Casa de Familia. Alacant (Trib.)   
Casa Observació. Castelló (Trib.)   
Casal-Escola "Virgen del Socorro".   
Colònia "San Vicent Ferrer". Xiquets. Burjassot.   
Colònia "San Vicent Ferrer". Xiquetes. Burjassot.   
C) Funcions que es reserva l'Administració de l'Estat.   
Romandran en el Ministeri de Justícia (Consell Superior de Protecció de Menors), i continuaran sent de la seua competència per ser exercides per aquest, les següents funcions i activitats que té legalment atribuïdes:   
1. Els Tribunals Tutelars de Menors, la funció dels quals és la correcció de menors de disset anys, infractors de les Lleis penals, dels quals l'organització, atribució i funcions, mentre no incidesquen en la gestió, règim i funcionament dels Centres i Serveis transferits, és objecte de la Llei i Reglament especials d'aquesta jurisdicció.   
2. Els Centres pilot de caràcter nacional, transitòriament, quan no complesquen amb aquella finalitat.   
3. La coordinació dels Centres de reforma i la coordinació i orientació dels de molt difícils.   
4. Les estadístiques nacionals.   
5. L'estudi, investigació, publicacions nacionals, plans nacionals de formació d'educadors, programes experimentals, congressos nacionals, relacions i programes internacionals.   
D) Béns, drets i obligacions de l'Estat que es traspassen.   
1. Es traspassen a la Comunitat Valenciana els béns, drets i les obligacions de l'Estat que s'inclouen en l'inventari detallat de la relació adjunta número 1. Aquests traspassos es formalitzaran segons que estableix la disposició transitòria quarta de l'Estatut d'Autonomia i d'altres disposicions en cada cas aplicables.   
2. En el termini d'un mes des de l'aprovació d'aquest acord pel Govern, seran signades les actes corresponents de lliurament i recepció de mobiliari, equip i material inventariable.   
E) Personal adscrit als Serveis i Institucions que es traspassen.   
El personal adscrit als Serveis i les Institucions traspassats, i que es referència en la relació adjunta número 2, passarà a dependre de la Comunitat Autònoma, en els termes legalment previstos per l'Estatut d'Autonomia i d'altres normes en cada cas aplicables, i en les mateixes circumstancies que s'especifiquen en la relació adjunta número 2, i amb el número de Registre de Personal.   
El Consell Superior de Protecció de Menors i, si convé, la Subsecretaria del Ministeri de Justícia, notificaran als interessats el traspàs i la nova situació administrativa, només el Govern aprove aquest acord per Reial Decret. Alhora, hom remetrà als òrgans competents de la Comunitat Autònoma una còpia certificada de tots els expedients d'aquest personal traspassat, així com els certificats d'havers, referits a les quantitats acreditades durant 1983, i l'Administració de l'Estat procedirà a modificar les plantilles orgàniques i pressupostàries en funció dels traspassos operats.   
F) Llocs de treball vacants que es traspassen.   
No hi ha llocs de treball vacants adscrits als Serveis en la data del traspàs, per la qual cosa no se n'adjunta la relació corresponent.   
G) Valoració definitiva de les càrregues financeres dels serveis traspassats.   
G.1. El cost efectiu que, segons pressupost de despeses per a 1982, correspon als serveis que es traspassen a la Comunitat s'eleva, amb caràcter definitiu, a 078.021.935 pessetes, segons detall que figura en la relació adjunta número 3.1.   
G.2. Els recursos financers que es destinen a sufragar les despeses originades per l'exercici dels serveis que es traspassen, durant l'exercici de 1983, inclouran les dotacions següents:  
 Pessetes  
Assignacions pressupostàries per a Cobertura del cost efectiu (n'apareix detall  
en la relació 3.2) 787.938.931  
Recaptació prevista per l'impost del 5 per 100 sobre espectacles públics 157.078.525  
Subvencions i inversions (n'apareix detall en la relació 3.3) 4.510.347  
G.3. El cost efectiu que figura detallat en el quadre de valoració 3.1, es finançarà en els exercicis futurs de la forma següent:   
G.3.1. Transitòriament, mentre no entre en vigor la Llei corresponent de participació en els tributs de l'Estat, mitjançant consolidació en la Secció 32 dels Pressupostos Generals de l'Estat dels crèdits relatius als distints components del cost efectiu, pels imports que s'indiquen en la relació 3.1, susceptibles d'actualització pels mecanismes generals prevists en cada Llei de Pressupostos:   
 Crèdits  
 pessetes  
a) Costos bruts:  
Despeses de personal 548.446.209  
Despeses de funcionament 329.590.772  
Inversions per a conservació, millora i substitució 956.697.101  
b) A deduir:  
Recaptació anual per taxes i altres ingressos 391.934.453  
Finançament net 618.682.672  
G.3.2. Les possibles diferències que es produesquen durant el període transitori a què fa referència l'apartat G.4.1, respecte al finançament dels serveis transferits, seran objecte de regularització al tancament de cada exercici econòmic, mitjançant la presentació dels comptes i dels estats justificatius corresponents davant una Comissió de Liquidació que es constituirà en el Ministeri d'Economia i Hisenda.   
H) Documentació i expedients dels serveis que es traspassen.   
El lliurament de la documentació i dels expedients dels serveis traspassats es realitzarà en el termini d'un mes, a partir de la publicació del Reial Decret pel qual s'aprova aquest acord.   
La resolució dels expedients en tramitació es realitzarà segons que preveu l'article 8.é del Reial Decret 4015/1982, de 29 de novembre.   
I) Data d'efectivitat de la transferència.   
Les transferències de funcions i serveis i els traspassos de mitjans objecte d'aquest acord tindran efectivitat a partir de l'1 de juliol de 1983.   
I perquè conste, expedim aquesta certificació a Madrid, el 27 de juny de 1983.-Els Secretaris de la Comissio, Gonzalo Puebla de Diego i Maria Blanca Blanquer i Prats.   
Veure imatge


Còpia Permalink ELI